khistorydata/jeongjo-sjw-relations huggingface dataset:
정조 1년 · 목
敎曰。予以爾爲宿德重望。詢于大臣。特擢通政階。仍授戶曹參議。是豈予縻爾以官爵。但欲循資推遷。有若虛禮者然乎。誠以欲致朝端。共論治道之意也。爾其思之。方今國事板蕩。世道泮渙。苟欲有意於爲治。捨此山林之士而奚以哉。前此爾疏之批。罄予側席之望。而遐心莫挽。巽辭愈固。固是予誠意之未孚也。反省慚恧。無以爲喩。然爾若念予虛佇之心。亦豈忍一味邁邁。徒守東崗之志乎。況今定國是而鎭世道。輔予不穀。永我邦家之責。深有望於如爾等在旌招之列者。尤豈以咫尺之守。不思濟安之策乎。爾須亟回初心。幡然登途。用副至望。弘濟時艱事。遣入侍史官。傳諭于戶曹參議金亮行處。
정조 1년 · 목
御將具善復。 元陵看役出去也。
정조 1년 · 강
命在外玉堂。幷令今日政差出。
정조 1년 · 목
敎曰。監試官不備云。兩司諸臺。有實病人及山林外。在外人幷改差。逐日開講時。玉堂不備。在外玉堂。亦爲改差。幷令今日政差出。
정조 1년 · 강
汰拿校書校理李彥五。
정조 1년 · 목
敎曰。校書校理李彥五。先汰後拿。
정조 1년 · 목
敎曰。副提調。持加減心腎湯入侍。○予曰。吏曹判書入侍。徐命善進前。予曰。卿於近來。何有勞瘁之意乎。命善曰。臣之所帶職任。皆是劇務。而至於銓任。尤難堪勝業。欲一陳微懇而未果矣。
정조 1년 · 강
校理朴宗來。修撰沈煥之聯箚論臺失。賜批。
정조 1년 · 목
箚略曰。持平成鼎鎭。正言安廷鉉。於罪人洪啓能合啓。有糢糊未暢之失。致勤聖敎。引嫌而退。司諫朴天衡。掌令金致九。獻納李昌漢。正言李敬一。啓能請討之初啓。有未能照檢之處。再啓有糢糊未暢之失。且大司諫李義翊疏。侵斥深緊。引嫌而退。揆以臺體。不可仍置。請幷命遞差。仍伏念臺啓。事體嚴重。而任自刪改。不議於初發之長僚。當該臺臣。宜命政院。現告削職。至於大司諫李義翊。初不照檢於閤外。亦復泯默於讀奏之際。不可無警。亦宜從重推考。批以。處置事依施。末端事。所陳得體。亦爲依施。
정조 1년 · 강
有政。吏曹判書徐命善。參議兪彥鎬進。
정조 1년 · 목
以鄭一祥爲大司憲。李惠祚爲執義。沈豊之李儒慶爲修撰。蔡濟恭爲奎章閣提學。李普溫爲寧越府使。金東淵爲開城經歷。朴宗來爲獻納。林蓍喆爲司諫。安鼎大爲掌令。洪履健爲持平。趙時偉沈有鎭爲正言。
정조 1년 · 강
遞吏曹判書徐命善。
정조 1년 · 목
敎曰。近者吏判勞瘁頗甚。況將任文任。俱是緊務。至於銓任。其在顧惜之意。宜有體念之道。吏曹判書徐命善本職。今姑許遞。
정조 1년 · 강
命時囚李敬懋議處。
정조 1년 · 목
因義禁府禁軍別將李敬懋議處啓目。敎以。除刑推議處。
정조 1년 · 강
金吾。以洪啓能大靜縣押送配所荐棘啓。
정조 1년 · 목
予曰。六次祈雨祭。當於木覓漢江等處設行乎。尙喆曰。其中未禱處。有先農壇云。今番設行似好矣。予曰。然矣。予曰。虔禱殆遍。甘霈尙遲。凡於修省之道。宜無所不庸其極。故疏決欲爲之矣。尙喆曰。罪囚輕重參量爲之似好矣。　予曰。近來有宮女選入之說。播於閭巷。頗甚騷擾云。豈不怪駭哉。尙喆存謙曰。此亦無根之說。終當自起自滅矣。予曰。予之此言。卿等似或不信。而予於此輩。本不假借。故雖予所使令者。亦未嘗見其面。而亦不知其數之爲幾何矣。自前以來。宮中房屋轉輾狹窄。至於添架補舍之境矣。近來則幾盡空虛矣。尙喆等曰。宮禁之事。雖甚嚴秘。臣等自外亦有所聞。已知殿下之於此輩。甚爲嚴截。少不假借。臣等常以是不勝欽歎矣。
정조 1년 · 목
敎曰。自郊徂宮。命官虔禱。而甘霈愈閟。躬將圭璧。薦于　社壇。而靈應又邈。念及農事。如焚如惔。凡係修省之方。尤不容暫緩。明日疏決爲之。
정조 1년 · 강
改差刑曹參判金華鎭。
정조 1년 · 목
敎曰。在外刑曹堂上改差。
정조 1년 · 강
命殺獄掘檢。啓聞後爲之。
정조 1년 · 목
敎曰。昔我　肅祖之敎有曰。殺獄之最緊最重者。莫如檢覆。間有外方守令任意增減。獄事遷就。至有數十年不決而瘦死獄中者。自今以往。該官必親自開檢。一從無冤錄。毋或有難明未盡之患。亦惟我　寧考之敎有曰。檢驗雖不實。詞證俱備。則不當追檢。況已埋者乎。周文其猶掩骼。今則至於白骨檢驗。予則曰當之者。無異再被殺。人或有不償命者。殘忍莫甚。此後殺人之匿埋者。依例檢驗後。自官埋置。其他已瘞者勿檢。大哉　聖人之言也。重民命恤刑獄之義。藹然於辭敎之外。傳曰。先王斯有不忍仁之心。行不忍仁之政。斯其非歟。予於是三復百回。不任莊誦激仰也。向於賓對。相臣之奏以爲。自有　先朝掘檢之禁令。京外不敢開檢。按驗不無幽鬱之慮。予於其時。只知　肅祖之敎。未詳　寧考之敎。故意以爲然。詢于廟堂。爰及三司。至又有重臣欲許掘檢。則今日以前。當屬令前之對矣。繼又玉堂箚請掘檢。予意亦以爲然。擬欲定制而未果者。出於憲遠之意也。況當悶旱之日。其所審恤之道。尤宜靡不用極。取見　先朝受敎。則　寧考之聖意。亦只是　肅祖之聖意。而非爲禁掘之敎也。向者。相臣重臣之奏。與夫玉堂之箚。亶亦不外是也。近來京外之不得掘檢者。特以掌讞之官不能詳悉領略於受　敎之致。大抵無冤錄掘檢之法。欲防私和匿埋之弊。則　先朝受敎中殺人而匿埋。依例檢驗之　敎。豈非　肅祖受敎中。一從無冤錄之敎也歟。今有議者。或以下句中其他已瘞者。勿檢之敎爲朝禁。而此則有大不然者。此卽指白骨檢驗之謂也。今則別無申定令甲之事。一依　兩朝受敎。遵而行之。至於久遠之掘。白骨之檢。藉此申明之日。爭起互訟。若有紛競之端。甚非先王欽恤之本意也。今日以前已埋者。便屬令前。切勿輕易擧論。此後又或有年數已久。可以掘檢者。亦勿徑自開檢。必也啓聞後爲之事。定式施行。知委京外。
정조 1년 · 목
敎曰。副提調持加減心腎湯入侍。○予曰。疏決文書。竟夕考見。而文書甚多。明日疏決。將終日爲之矣。疏決時諸承旨皆入侍乎。國榮曰。近例刑房承旨入參矣。予曰。疏決旣是大事。而且是殿座。則諸承旨豈不盡參乎。國榮曰。疏決雖與啓覆有間。此亦殿座也。諸承皆令入參似好矣。
정조 1년 · 강
命六次祈雨祭不卜日。先農壇設行。
정조 1년 · 목
禮曹啓言。六次祈雨祭。先農壇遣重臣設行事命下矣。今十二日設行之意請知委。允之。
정조 1년 · 강
右參贊黃景源陳疏自引乞遞。賜批。
정조 1년 · 목
疏略曰。臣頃蒙恩譴。追降甄敍。除命之下。豈不知卽日祗謝。少展感隕之誠。而前大司諫李義翊。以臣謬當文衡薦事。詬責甚嚴。屛營怵惕。繼之忸怩不已也。伏聞文苑故事。雖落薦。至於擧代。不敢辭也。況已行公而被詆者。雖辭文衡。未嘗不擧其代也。故歷考前人之例。冒昧承命矣。諫臣論列。斥之以其人不足責。官謗之來。惟知自誦而已。亟解臣職名。仍命勿復檢擬。以謝人言。批以。所辭過矣。卿其勿辭行公。
정조 1년 · 강
掌令鄭宇淳上疏陳勉。賜批。
정조 1년 · 목
疏略曰。雲漢靡神之擧。旣遍於圭壁。靈應愈漠。臣愚死罪。殿下修省之方。或有所未至歟。對越於幽獨之地。孚應於方寸之內。仁愛之天。豈無感應之驗耶。如臣無似。猥叨言地。於遇災求助之時。自量固知不稱。況請揀之日乎。日昨堂疏。雖非專指誰某。而臣旣冒膺臺銜。方自引之不暇。而若其所請。則誠切至之論也。臺選太濫。揀留刊汰。一從公議。則言路開矣。承宣之職。地旣淸要。不可循資而濫竽。會議刊改。斷不可已也。監察。古之殿中御史也。舊法旣廢。職任漸輕。亦令選部另加愼擇。近來人心叵測。綸音之僞造。已是變怪。又於梁山郡。有僞造朝報之獄。若不嚴加懲治。則奸民何由而戢。造謀首犯。依律重勘宜矣。臣於金方行處分。亦有所慨惋者。因自明之言。便從白放之科。終不可不一番明覈而處之也。批以。首陳事。曷不警省。第二件事。三件事。四件事。另飭銓曹。第五件事依施。第六件事。處分意在矣。爾其勿辭察職。
정조 1년 · 강
命臺諫撕捱之章勿捧。
정조 1년 · 목
敎曰。臺望云云之後。諸臺必當撕捱。而臺地雖重。論思爲最。臺臣中曾經玉堂者。不敢撕捱之意。政院知悉。辭章勿爲捧入。
정조 1년 · 목
予曰。今日疏決。臺臣有入來者乎。國榮曰。諸臺皆撕捱矣。予曰。大司憲亦不承牌。他臺之撕捱。猶或可也。而至於大司憲。有何引義之端。而亦爲違牌乎。
정조 1년 · 강
命都憲更爲牌招。
정조 1년 · 목
敎曰。悶旱疏決之時。都憲之違牌。抑何義意。更爲牌招。政院申飭。
정조 1년 · 강
命爲奴庶人等罪。別單書入。
정조 1년 · 목
敎曰。如爲奴庶人等罪之不入於疏決文案中者。別單書入。
정조 1년 · 강
命大司憲待病差行公。
정조 1년 · 목
政院啓言。大司憲李瀰謂有身病。擔到闕外。懸牌不進。特敎申飭之下。極涉未安。請從重推考。允之。又因四牌啓辭。敎以聞有實恙云。自當差可。牌招置之。其令待差行公。
정조 1년 · 강
遞承旨徐有防。以閔鍾燮代之。
정조 1년 · 목
敎曰。大司憲牌去來。不能申飭。同副承旨遞差。前望單子入之。
정조 1년 · 강
以林蓍喆爲司諫。朴宗來爲獻納。沈念祖爲正言。朴在源爲掌令。
정조 1년 · 목
敎曰。臺諫前望單子入之。又敎曰。新除臺諫。幷卽牌招。先入侍後謝恩。
정조 1년 · 강
以嚴璹爲刑曹參判。口傳也。
정조 1년 · 목
敎曰。政官牌去來申飭。又敎曰。吏判服制未盡云。違牌不是異事。參判違牌亦何事。政事置之。
정조 1년 · 강
以徐浩修爲大司諫。
정조 1년 · 목
敎曰。吏曹參判徐浩修。旣經副學吏參。大司諫除授。卽爲牌招。先入侍後謝恩。
정조 1년 · 강
命罪人睦祖煥量移。申漢禎減等。李宗胤等竝放。
정조 1년 · 목
敎曰。當此悶旱之時。宜念疏釋之典。慶興府安置睦祖煥量移。梁山郡定配申漢禎減等。興陽縣流三千里李宗胤。機張縣竄逐朴宗岳。珍島郡徒配閔百奮。金海府徒配徐完碩。稷山縣徒配宋雲佐。沔川郡徒配鄭忠達。新溪縣徒配具敍五。禮山縣徒配崔宗大。公州牧徒配申耆。堤川縣徒配李魯述。鳳山郡徒配朴載謙。白川郡徒配金載人。黃州牧徒配白鳳周。黜鄕里鄭遠達李後永。削黜李得濟。時囚沈有鎭洪啓遠。幷放。
정조 1년 · 강
命韓翼謩金相福放送。傳敎姑勿頒布。
정조 1년 · 목
義禁府以翼謩等放送。合啓方張。不得擧行啓。敎以俄者傳敎。姑勿頒布。
정조 1년 · 강
三司合啓。請罪人韓翼謩金相福遠竄之典。賜批。許之。大司諫徐浩修。掌令朴載源。獻納朴宗來。校理鄭志儉。正言沈念祖。
정조 1년 · 목
合啓以爲韓翼謩罪負至重。近地移配。已失太寬。依前下敎擧行之命還寢。仍施遠配之典宜矣。又啓言。相福本以洪家之人。凡厥罪犯。至深且重。全釋之命。聽聞驚惑。施以遠竄之典宜矣。批以。依啓。
정조 1년 · 목
敎曰。副提調持加減心腎湯入侍。○予曰。今日疏決尙遠。將有侵夜之慮矣。國榮曰。日候蒸鬱之時。終日勞動。實爲可悶矣。予曰。悶旱之時。豈可勞乎。
정조 1년 · 강
秋曹以罪人尹起莘機張縣。金德鎭碧潼郡定配押送啓。
정조 1년 · 강
金吾以睦祖煥量移。洪啓燧照律定配啓。
정조 1년 · 목
本府啓言。睦祖煥安邊府量移。洪啓燧前任祥原郡時。勅庫錢三百九十四兩偸食罪。杖一百收贖。。告身盡行追奪。丹城縣流三千里。幷定配押送
정조 1년 · 강
行六次祈雨祭于　先農壇。
정조 1년 · 강
孝明殿。命以親祭磨鍊。
정조 1년 · 목
因　香室望　祭。受押單子。敎以　孝明殿親押親祭磨鍊。
정조 1년 · 목
敎曰。副提調持加減心腎湯入侍。○予曰。予於得雨之道。雖如是靡不用極。雨意尙今漠然。豈不可悶乎。國榮曰。誠甚悶迫矣。予曰。韓翼謩金相福遠竄。旣允臺啓。俄者放送之敎。該府當卽擧行耶。國榮曰。今則旣無臺啓。該府豈不卽擧行乎。
정조 1년 · 강
行召對于興政閣。承旨金夏材。玉堂鄭志儉朴祐源。假注書徐鼎修。史官林錫喆金勉柱。
정조 1년 · 강
放韓翼謩金相福。
정조 1년 · 목
義禁府以付處罪人韓翼謩金相福遠竄啓。敎以。處分意在收殺。此草記勿施。幷放送。
정조 1년 · 강
給春川府囕燒渰死恤典。
정조 1년 · 목
江原監司金履素以。春川居柳匠金卜萬等虎囕燒渰死馳啓。敎。以令本道恤典擧行。
정조 1년 · 강
遣承旨。詣　永祐園奉審。
정조 1년 · 목
敎曰。　永祐園莎草有枯損處云。右副承旨馳詣奉審以來。
정조 1년 · 강
命三角山木覓山漢江祈雨祭獻官。承旨進去。執事擇差。祭物精備。
정조 1년 · 목
因政院祈雨祭獻官啓稟。敎以。左承旨右承旨右副承旨進去。諸執事另加擇差。祝文中亦令務盡修省之意。門限後招致吏郞。齋官淸齋與否摘奸以來。祭物精備之意。分付奉常寺。
정조 1년 · 목
敎曰。副提調持加減心腎湯入侍。○國榮曰。雩祀壇淨潔無頉矣。予曰。郊外民情何如。國榮曰。農民以爲移秧姑不愆期云矣。
정조 1년 · 강
遞承旨閔鍾燮。以徐有防代之。
정조 1년 · 목
政院以鍾燮在外。啓請下諭。敎以。與左副承旨聞有親嫌云。許遞。前望單子入之。
정조 1년 · 강
放罪人黃宅正等。
정조 1년 · 목
敎曰。爲奴罪人。時囚庶民黃宅正池好溟張信奎。幷放送。
정조 1년 · 강
遣承旨。詣　宗廟　景慕宮奉審摘奸。
정조 1년 · 목
予曰。予於近日。一動一靜。不敢少忽。惟以恐懼修省爲心。而終無弭災之望。何以則好耶。國榮曰。恐懼者。內所以敬天威也。修省者。外所以修人事也。伏願殿下益懋修省恐懼之實焉。予曰。卿言切實矣。
정조 1년 · 강
遣史官宣傳官。分詣祈雨祭所申飭。
정조 1년 · 목
敎曰。史官二員。宣傳官一員。分詣木覓三角漢江祈雨祭所。祭官祭物祭器審察。　神位致虔奉入事。申飭獻官。飮酒茹葷等事。另加禁戢之意。分付監察處。
정조 1년 · 강
詣崇政殿月臺親押。
정조 1년 · 목
具布裹翼善冠。布圓領袍。乘輿出興泰門親押訖。入齋室。
정조 1년 · 강
御　孝明殿齋室。召見承旨洪國榮。
정조 1년 · 목
予曰。承旨與臺諫。雖曰淆雜。旣有停望之法。又有改政之規。則何必盡爲改通乎。命善曰。日昨下敎之後。群下莫不贊頌。而聖敎誠然矣。彥鎬曰。自上則宜示寬容之意。而在下者當爲激揚之道矣。
정조 1년 · 강
慶尙監司李衍祥陳疏自訟。賜批。
정조 1년 · 목
疏略曰。臣以前兵使趙圭鎭事。因大僚筵稟。有問備之命。臣不勝慚悸。蓋道帥臣相接。自有節次。兵使之行禮前詣。柢迎敎諭書也。營將之率領旗幟。延接觀察使也。圭鎭之變幻捏合。對擧馳啓。自謂聽聞之易眩。欺誣之或售。而勒加之罪。有關後弊。臣不能彈壓。而偏受詆誣。反躬恧蹙。伏乞特垂裁察。批以。卿其勿辭。欽哉。
정조 1년 · 강
司諫林蓍喆上疏自列。仍附憂慨之義。賜批。
정조 1년 · 목
疏略曰。我聖上憫旱疏決之時。以關格之症。委頓床席。尙稽謝命。伏乞亟降威罰。卽接小報。有韓翼謩金相福放送之命。以收殺爲敎。其負犯至重。初不可擬議收殺者也。亟寢遠竄勿施之命。以杜亂萌。批以。予意有在。爾其勿辭察職。
정조 1년 · 강
詣　孝明殿行　望祭。
정조 1년 · 강
行七次祈雨　祭于三角木覓山漢江。
정조 1년 · 강
御興政堂。行晝講及次對。特進官黃景源。知經筵洪樂純。承旨徐有防。玉堂鄭志儉尹尙東。宗臣廣陵君烻。武臣田翊顯。司諫林著喆。正言沈念祖。假注書徐鼎修。史官徐龍輔。
정조 1년 · 목
講春秋。○予曰。昨日則雨意甚多。而終不雨。極可憫也。予曰。遷巿行於幾次乎。禮曹判書洪樂性曰。行於十一次云矣。予曰。　先朝每以事之重難。不爲擧行矣。
정조 1년 · 강
命堂箚事行會各道。使之狀聞後拿處。
정조 1년 · 목
左議政金尙喆啓言。堂箚事。有下廟堂稟處之命矣。或貪吏侵漁。或徭役偶加。或軍額偏廣。或還穀不均。爲其痼弊。宜令廟堂行會。使各邑守令詢其疾苦。報于道臣。道臣論列。竝與邑報上于廟堂。參量講究爲辭矣。語多切中。分付道臣。自本道可以便宜變通者。從張釐正。不可不登聞者。出意見使之狀聞後。請稟處。從之。
정조 1년 · 강
命關東流民願歸者。給糧還送。
정조 1년 · 목
左議政金尙喆啓言。關東流民來聚京城。彷徨道路。使五部査出。令京兆欲歸者。自該廳考例給糧。各還本土。俾得安集接濟之意。申飭道臣及守令。當此賑事未畢。守令今姑安徐。益盡善後之政。得免畢竟罪責之意請分付。從之。
정조 1년 · 강
命順川郡燒戶會耗穀題給。
정조 1년 · 목
左議政金尙喆啓言。平安監司徐命膺狀啓。以順川郡失火。延燒爲一百二十一戶。會付耗穀題給事。請稟處矣。依請分等題給。燒燼穀蕩減。烟燻穀改色。偸食穀物罪人等。照法科斷事。請令該曹攸司稟處。從之。
정조 1년 · 강
命統營漁稅事論理狀聞。
정조 1년 · 목
左議政金尙喆啓言。統營漁稅事。卽見査報。則以態川境防簾。巨濟地漁條。得不補失。參諒處分爲辭矣。朝家若欲革罷。則何可因循置之乎。但所費三千餘金。所得四百餘兩。該營之空失本錢。不可不念。新統制使旣已赴任參諒事勢。使之論理狀聞後。請稟處。從之。
정조 1년 · 강
命金海等邑量內漏卜還屬公家。
정조 1년 · 목
戶曹判書洪樂純啓言。義烈宮折受金海星州慶州等邑田土量內外査啓來到。而俱是量內漏卜査得。非量外加耕云。幷還屬公家爲宜矣。從之。
정조 1년 · 강
飭太倉頒祿之規。
정조 1년 · 목
戶曹判書洪樂純啓言。太倉頒祿之規。極爲胡亂。自今無論軍職實職雜職。當朔受祿人職姓名。修成册報本曹。與該倉考準。則庶無疏漏之弊。請出擧條。分付各該司。受祿諸人中。名在合啓。國體不可循常頒給。請置之。幷從之。
정조 1년 · 강
詣　孝明殿行晝　茶禮。
정조 1년 · 목
敎曰。副提調持加減心腎湯入侍。○予曰。戶判所奏軍職頒祿事。司正司果每朔換付。故有下吏弄奸之弊。若盡付最下之祿。使無多寡不同之端。則必將自無其弊矣。國榮曰。此亦不可不釐正者也。
정조 1년 · 강
召見吏議鄭民始于尊賢閣。
정조 1년 · 목
予謂民始曰。承史望何以爲之乎。聞吏判以爲未經玉堂者。不欲擬望云矣。民始曰。兩司亞長。旣有擬望之例。則恐不可只以玉堂論矣。予曰。地處人才。亦各有可取矣。民始曰。聖敎誠然矣。予曰。庶通節目。何以爲之云耶。良賤決難分揀矣。民始曰。且國朝風俗。本不見外家矣。予曰。乙未榜事。亦爲難處矣。一朝幷削。則不無冤屈者矣。民始曰。榜中人亦願罷榜云矣。予曰。罷榜則更當赴場乎。民始曰。似然矣。
정조 1년 · 목
予曰。承旨望中未經玉署者。吏判將欲盡拔云。豈不過乎。國榮曰。然矣。地處人才。各有可取。豈可以玉署之不經。盡爲拔望乎。用人之道。似不當如是矣。予曰。兩司亞長。旣入於承旨望。則不可以未經玉署拔之。此則吏議之言是矣。國榮曰。此爲不可拔之明證也。予曰。庶類亦將欲區別。其外家之良賤而用之云。此非但區別之爲難。亦豈非紛拏之端乎。國榮曰。同是庶類。則似不必以此區別矣。
정조 1년 · 강
給龍岡等邑爛渰壓死人恤典。
정조 1년 · 목
平安監司徐命膺。以龍岡等邑船人金尙位等爛死。楚山等邑無役朴取章等渰壓死馳啓。敎以令本道恤典擧行。
정조 1년 · 강
遣承旨。詣　景慕宮奉審摘奸。
정조 1년 · 강
命遣宣傳官分詣　懿昭墓　儲慶宮。摘奸諸執事淸齋。
정조 1년 · 강
遣注書。詣　毓祥宮摘奸。
정조 1년 · 목
予曰。軍服狹袖之制。雖宜復古。而至於袷與不袷。無所關係。且御服中袞袍內衣。卽軍服之上衣。而夏則用紗單衣。冬則用緞袷衣。以適寒暑之節。上服旣如此。則其在導率之道。何必禁其單衣乎。國榮曰。單與袷。此不過隨寒暑爲之者。只復狹袖之制似好矣。予曰。郞階變通事何如。國榮曰。此雖與官職有異。其在遵守舊法之道。不可不釐正矣。
정조 1년 · 강
召見吏議鄭民始于尊賢閣。
정조 1년 · 목
予謂吏議曰。承旨望將何以變通乎。民始曰。判堂出仕後。將欲次第拔望矣。予曰。凡事不可已甚。姑去其太濫過矣。何可以一時盡拔乎。予曰。臺望中可拔者亦多乎。頃聞吏郞之言。將拔十數人云矣。
정조 1년 · 강
命角指申明舊例。軍服制樣及單袷從上服。
정조 1년 · 목
敎曰。昨日兵判訓將之奏。正是予每欲申飭者也。將臣之無論文南武。常着角指。不特比例然矣。昔我　孝廟。戒諸將臣曰。予見祖大壽常着環於毋指。環肉相合無痕。仍命晝夜常着。無敢解去。　肅廟朝誦此敎。申飭諸將臣。此昭載於寶鑑備考諸書。而自　列祖凡於試閱武士之時。御之貝決之流傳者。至今遵用矣。從今申明舊例。自兵曹至文武將臣。必皆常着角指。以爲先率之地。若此則秩卑武弁。焉敢不着乎。軍服之純色。袖口之靑色。當待服吉申禁。而至於制樣。亦有受敎。　孝廟以軍服之寬博。不合奔突。改爲狹袖之制。　先朝亦命軍服之長去地一尺。而團樞之制。亦自上服而然矣。況群下之服乎。當此復舊之日。尤宜遵守制憲。兵判及將臣。以此知悉。又若單軍服之禁。訓將雖有所奏。而予則以爲不可禁者有之。大抵敎化自上而下。小大之事。莫不皆然。國制袞袍內衣。卽是軍服之上衣。四月以前。着緞袷衣。五月以後。着紗單衣。自上旣分寒暑。徒令自下勿分寒暑者。實非躬導之義。雖以紀律言之。袷與不袷。便否無甚關緊。此則當從上服。隨其節候改着可矣。如其貧寒武弁。何必强令換着耶。幷以此意知悉。仍敎曰。此傳敎。注書出給政院。兵曹及各軍門郞廳。發牌進來。使之聽傳敎。
정조 1년 · 목
敎曰。副提調持加減心腎湯入侍。○予曰。今日之雨。果有霈然之望乎。國榮曰。然矣。予曰。學問之工。莫大於克己復禮。而克己二字。果爲難矣。國榮曰。聖敎誠然矣。
정조 1년 · 강
以曺允弼爲　孝明殿參奉。口傳也。初仕也。
정조 1년 · 강
有政。吏曹參議鄭民始進。
정조 1년 · 목
以任觀周爲執義。金憙爲持平。韓光近爲正言。李敬養南鶴聞爲校理。沈有鎭爲副校理。鄭一祥爲同義禁。吳載文爲海州判官。左議政金尙喆爲實錄摠裁官。徐命善爲判敦寧。
정조 1년 · 목
予曰。今日雨勢漸霔。甚幸矣。予曰。民依於食。國依於民。無食則無民矣。無民則無國矣。上天之示警。孰非可畏。而至於水旱之災。尤豈不悶切乎。國榮曰。然矣。
정조 1년 · 강
執義李思祚上疏陳勉。賜批。
정조 1년 · 목
疏略曰。噫。殷湯之桑林。周宣之雲漢。因此警懼。增修德政。則不惟旱不爲災。而遂致興隆之盛焉。世之人主遇災異者多矣。而患不能如二君之眞知警懼。而每失轉災爲祥之機矣。可不戒哉。批以。首陳事。曷不益懋修省之道乎。
정조 1년 · 목
予曰。昨日之雨。又不快洽。可悶矣。以成湯六事觀于今日。女謁苞苴等事。似無召災之端。而至於政不修民失職。則其有上天之警也。豈不可悶乎。國榮曰。二者實是召災之大者。而克勤萬幾。懷保百姓。則政無闕矣。民樂業矣。如是而仁愛之天。豈不弛怒而底豫乎。伏願懋哉懋哉。
정조 1년 · 강
召見判敦寧徐命善吏議鄭民始于尊賢閣。
정조 1년 · 목
予曰。摠裁官望。何爲而只擬時任乎。民始曰。取見謄錄。則乙巳年亦只擬時任矣。予曰。上番翰林庚午年儀軌持入。予曰。考見乎。徐龍輔曰。竝擬原任矣。予曰。判敦寧入侍。徐命善進伏。予曰。判敦寧堦職甚高。授卿。意有在矣。命善曰。恩私至此。感泣之外。無所仰達矣。予曰。明義翻譯卷持入。承旨李亨逵讀奏。予曰。何以則善爲翻譯乎。監印堂上。有難獨爲看檢矣。命善曰。事當有郞廳矣。予曰。　先朝趙命履以翰林。爲監印郞廳矣。旣有前例。以上番翰林徐龍輔爲之何如。命善曰。好矣。予曰祈雨祭旣已姑停。龍山江畵龍。待得雨後。淨潔處看檢燒火事。注書出去。分付于奉常寺官員也。
정조 1년 · 강
遞承旨李亨逵。以李鎭衡代之。
정조 1년 · 목
敎曰。左承旨方有監印事。許遞。新除授承旨。待下批牌招察任。
정조 1년 · 목
以李坪爲順天府使。洪樂彬爲義城縣令。沈煥之爲臨陂縣令。閔養燮爲江東縣令。
정조 1년 · 강
左議政金尙喆箚辭摠裁之任。賜批。
정조 1년 · 목
箚略曰。　先大王實錄。今將開局矣。以臣有摠裁之命。其事至重。非臣魯劣所可承當。而且時原任之從座目備望。舊例也。只取時任擧議。國體私義。俱極不安。伏乞亟賜處分。批以。吏曹亦有吏曹之例。卿何過引。卿其安心勿辭。須卽摠裁史局。仍命遣史官傳諭。
정조 1년 · 강
吏曹參議鄭民始陳疏自引。賜批。
정조 1년 · 목
疏略曰。昨日摠裁官之擬入也。只擬時任。憑銓曹之規。循例書入矣。大臣之言如此。臣何敢不思自引乎。亟勘臣鑄錯之辜。批以。互相援例。各有所據。大臣箚語。亦無可引之端。爾其勿辭。卽爲開政。
정조 1년 · 목
予曰。祈雨祭。勢將更始矣。國榮曰。然矣。國榮曰。監印堂上李亨逵入來。以爲翻諺册子。稟定凡例云矣。予曰。諺解以卷首上卷首下書之。分爲二卷好矣。○予命讀諸道雨澤狀啓曰。諸道雨澤。皆未周洽耶。國榮曰。海西與京畿。最爲不足矣。
정조 1년 · 목
予曰。平安道殺獄。實多可疑之端矣。仍命國榮讀訖。予曰。大抵殺獄。參證分明。然後可以究覈。而此則所謂文莫男已爲徑斃。而他無參證者。梁萬德之變辭。不是異辭。而細看前後文案。則梁哥之殺人。似有可覈之端矣。文案中龜城府使之檢狀。最爲詳明。而其必欲成獄者。似有妙理矣。國榮曰。果如聖敎矣。
정조 1년 · 목
敎曰。副提調持加減心腎湯入侍。○予曰。南北漢軍餉。欲送御史摘奸。誰將送之耶。國榮曰。入直玉堂中命送好矣。予曰。鄭志儉入侍。志儉進前。予曰。近聞南北漢軍餉逋欠。還穀加分甚多云。先往南漢。暗行廉探後。一一摘奸以來。予曰。關西欲送御史。沈念祖使之入來。念祖進前。予曰。西關列邑。暗行廉探。而封書中條件。盡爲摘奸。勿拘遲速。盡心奉行。毋負面飭之意也。
정조 1년 · 목
命善曰。夜間感候若何。予曰。今日則少有減勢矣。命善請診。予曰。置之。命善曰。心腎湯雖是常進之劑。而感候未差之時。黃連不無過涼之慮。故與諸醫相議。減其加入五分而煎入矣。予曰。唯。予曰。金方行事。承旨未曾知之乎。兪彥鎬曰。臣固未聞矣。予曰。予以爲必無不知之理。而爲之慨然矣。命善曰。必是不知而然矣。彥鎬曰。其所不知。亦臣之罪也。予曰。都憲之疏。若論參圈諸人則猶之可也。而只擧吏議與吏郞。殊未可曉也。命善曰。聖敎誠然矣。予曰。朴祐源之臚列沈履之。猶漏饋遺文女之一事矣。命善曰。此則似是未及知而然矣。予曰。知申今日益差乎。命善曰。比昨尤減矣。
정조 1년 · 강
命安任權紙筆墨賜給。
정조 1년 · 목
敎曰。古有居末施賞之例。安任權朔書。雖不善寫。似是自筆。紙一券。筆三枝。墨二笏賜給。使之肄習。
정조 1년 · 강
遣承旨。詣　永祐園奉審摘奸。仍詣　景慕宮奉審。
정조 1년 · 목
敎曰。副提調持加減心腎湯入侍。○予曰。予以七情之中。怒最難制爲悶矣。近有覺悟者。每於怒發之時。以忍爲工。以經一宿。則自無乘怒誤着之患矣。國榮曰。程子之言曰。何不動心忍性。與聖敎相符。以忍爲工。久而成熟。則不待經宿。遽忘其怒。觀理之是非。予曰。量入爲出。卽有國之通規。而近來經費。每患不足。何以則好耶。國榮曰。此果可悶矣。近來常年之稅入。不過十萬餘石。而　祭享與頒祿所入。爲三分之一。其餘則皆入於養兵之需。經用每患不足。方今捄弊之道。君臣上下專以撙節爲務。則月計不足。歲計有餘。自有儲剩之效也。
정조 1년 · 목
國榮讀奏北道監賑御史狀啓。予曰。北道飢民。能無捐瘠之患。誠爲幸甚。國榮曰。雨澤之周洽。尤爲萬幸矣。予曰。目今亢旱如此。雨意渺然。豈可以修省之未盡。而竝與祈禱而廢之乎。祈雨。勢將更始矣。
정조 1년 · 강
命祈雨祭遣近侍攝行。
정조 1년 · 목
敎曰。夏至已過。一霈尙靳。民事萬萬焦迫。三角漢江木覓山。初次祈雨祭不卜日。再明日受香。又敎曰。二十四日。遣近侍攝行。諸執事另加擇差。
정조 1년 · 목
敎曰。副提調持加減心腎湯入侍。○國榮曰。和柔翁主喪訃。伏想聖懷悲慟矣。予曰。　先朝翁主中。出入禁闥者。只此翁主。而今聞喪報。慟懷難抑矣。予曰。戶曹判書入侍。洪樂純進前。予曰。翁主之喪。出於意外。戶曹經費。前例何如。樂純曰。壬申年和協翁主喪事。釐正節目。不緊所入。皆自上抹下。依此定式擧行。則不至大段矣。予曰。戶曹所入爲幾何。樂純曰。內司擧行中。造墓祭廳等物力之自戶曹劃送者。爲六千餘兩矣。國榮曰。旣有　先朝定式。依此擧行似好矣。予曰。今番所入之物。磨鍊節目而入之好矣。
정조 1년 · 강
命和柔翁主喪。長生殿棺板擇送。其他諸事。分付戶工曹及尙方。
정조 1년 · 목
敎曰。　先朝翁主之出入禁闥者。只是一翁主。而和柔翁主之喪。出於意外。予心愴悼。曷可言喩。柩材。長生殿退件棺板一部。極擇輸送。宋太錢文。一依傳敎書下者。輸送本房。其他諸事。旣有　先朝定式云。照例爲之事。分付戶曹。色大緞及各樣物貨。亦依淑敬翁主喪。卽爲輸送事。分付該院。又敎曰。米二十三石。太二十三石。錢文九十貫。木五十疋。布七十疋。輸送和柔翁主房。五色大緞各一疋。銘旌次熟紬五疋。綃一疋。卽爲輸送。全漆七升。煤漆七升。幷爲輸送事。分付戶工曹及尙方。又敎曰。翁主祿俸。依古例限三年給之。
정조 1년 · 강
命祈雨祭獻官右承旨右副承旨同副承旨進去。
정조 1년 · 목
予曰。銓曹得人。則仕路淸而百職擧。人心可淑而世道可變。若不得人。則仕路溷而庶績隳。人心趨利而世道漸乖。銓官之任。豈不重歟。以此推之。則得人之術。最爲國家之急務矣。國榮曰。聖敎誠然。
정조 1년 · 목
以吳載紹爲承旨。全光天爲蔚珍縣令。李鍾徽爲抱川縣監。
정조 1년 · 강
秋曹以罪人朴斗杓結案啓。
정조 1년 · 목
該曹啓言。罪人朴斗杓。僞造印信關字節次。旣已承服。而干連金廷夏等。無可罪之端。分揀放送。盧慶彬欲得漁場監官差帖。慫慂僞造。情狀痛駭。照律勘處。而朴斗杓。結案取招後請稟處。允之。
정조 1년 · 강
遣承旨。詣　健元陵奉審摘奸。
정조 1년 · 강
遣承旨。詣三角木覓漢江摘奸諸執事淸齋。
정조 1년 · 목
敎曰。副提調持湯劑入侍。○予曰。得人之說。昨夜酬酢。而當今人才渺然。何以則可以得來乎。國榮曰。古人所云。才不借於異代之言。信不虛也。
정조 1년 · 강
行召對于興政堂。承旨金夏材。玉堂李敬養朴祐源。假注書徐鼎修。史官林錫喆金勉柱。
정조 1년 · 목
予曰。戶曹鑄錢事。何以則好耶。國榮曰。古則以十萬兩物力。鑄得十五萬兩。近來則不過爲什二之利云。果若如此。何必鑄錢乎。第今許多物力。旣入其中。勢將不得不爲之。各別申飭。然後可免尾閭之弊矣。
정조 1년 · 강
行祈雨祭于三角木覓漢江。
정조 1년 · 강
詣　孝明殿。行晝　茶禮。
정조 1년 · 목
予曰。向來以未批之疏混下事。有中官推考之敎矣。今番朴在源疏。亦未批混下。而政院尙無皁白。疏本頒布與否知入。十四日坐直承旨爲誰。亦爲知入。鎭衡還奏曰。上疏姑不頒布。十四日坐直承旨。兪彥鎬徐有防云矣。
정조 1년 · 목
敎曰。副提調持加減心腎湯入侍。○予曰。我朝事績。卿能詳知否。國榮曰。未能詳記。而本體則知之矣。予曰。　列聖朝事實。不可詳知矣。國榮曰。然矣。古人曰。欲法堯舜。當法祖宗。矧我　列朝盛德大業。卓越百代。以創業言之。　太祖大王以神武啓運。規模宏遠。以守成言之。　世宗大王以經術制治。文物彬郁。自此以後。　聖神相承。治化郅隆。積德餘慶。寶曆綿遠。今殿下所以師法而繼述者。盡在於　列聖朝事績矣。
정조 1년 · 강
遞承旨金夏材。以李文源代之。尋遞。以鄭民始代之。
정조 1년 · 목
敎曰。備忘記所下飭敎。非謂不卽知入。謂其不知名數之失。則待罪措語。何至逕庭也。且一邊待罪。一邊入稟。殊非竢勘之意。又何其顚錯也。以此以彼。不可無警。左副承旨金夏材遞差。
정조 1년 · 강
汰假注書徐鼎修。
정조 1년 · 목
敎曰。近來擧行之謾忽。莫甚於堂后假官。況俄者承旨處分之後乎。金夏材遞差傳旨。與吏曹持來前望偕入。而中官傳旨。亦爲稽滯。注書簪筆之古規安在。當該注書汰去。
정조 1년 · 강
御興政堂。行晝講及次對。特進官李徽之。同經筵權噵。承旨李鎭衡。玉堂沈有鎭朴祐源。宗臣西春君燁。武臣田翊顯。大司憲李瀰。司諫林蓍喆。假注書柳孟養。史官林錫喆金勉柱。
정조 1년 · 목
講春秋。○予曰。副提調出去。　王大妃殿湯劑監製以入。國榮先退。左議政金尙喆右議政鄭存謙曰。　王大妃殿氣候。過昨日後若何。予曰。姑爲安寧矣。予曰。實錄事何以爲之乎。尙喆曰。總裁官擬望事。臣已陳箚。銓官又陳疏。而此事則臣言可立矣。乙巳年則無原任。故只以時任擬入。庚子年則時原任幷擬矣。予曰。然則卿言是矣。尙喆曰。黃景源曾以　景廟實錄改修事陳疏矣。此亦幷爲擧行乎。予曰。設局後更議爲之好矣。
정조 1년 · 강
命諸道牟還準捧。失稔處耳麥代捧。
정조 1년 · 목
左議政金尙喆啓言。旱災若此。京外儲穀。最爲急務。諸道牟還。必以精實者準捧。如有失稔處。則許以耳麥代之。俾充元數之意。請分付。從之。
정조 1년 · 강
差下備堂鄭民始。
정조 1년 · 목
左議政金尙喆啓言。備局有司堂上有窠矣。吏曹參議鄭民始雅靜綜密。允合任用。請副提調差下。從之。
정조 1년 · 목
左議政金尙喆啓言。向來疏決後。兄弟之中同一所坐。而兄放弟未放。沈修之似宜一體擧行矣。從之。
정조 1년 · 강
命安州等燒戶會付米題給。
정조 1년 · 목
左議政金尙喆啓言。平安監司徐命膺狀啓。以安州牧民家失火四十一戶。龍岡縣八十六戶。爛死爲二名。會付米題給事。請稟處矣。依請擧行之意請分付。從之。
정조 1년 · 강
命地部經費不足。取用關西。
정조 1년 · 목
戶曹判書洪樂純啓言。本曹經費。本來不足。在前有取用關西之例。請下詢處之。予詢大臣。左議政金尙喆曰。昨今年經用之苟簡。勢固然矣。關西伯若過周年。五萬兩例爲別備。使之上送于地部。此外稅小米一萬石。別餉木二百同。亦爲取用之意。請分付該曹該道。從之。
정조 1년 · 목
敎曰。凡事有原情而可恕者。亦有執跡而不可恕者。況義理所關乎。彼金相福。直一賤卑之品。而當初言根之請。轉至於中官拿鞫。幸蒙　先王之止慈。雖命中寢。可知其心之出於全昧義理。自以爲麟賊爲外家近親。爲麟賊。則是爲東宮之外家。爲東宮之外家。則是爲東宮地也。其短識小智。何足深誅。然究厥所犯。爲逆黨而不護則釀者也。伊夜入侍。以此焦燥之狀。尙覺凜然。至若韓翼謩身爲首相。過生疑怯。不過以彌縫爲計。比諸古大臣。雖曰可愧。推其本心。何嘗爲麟賊力護而然乎。名以兩大臣同繫竄籍。則不可一放一仍。雖有竝放之命。而以相福負犯。決不可以旣放而置之。稽諸　皇朝我朝。自有已例。金相福放歸田里。噫。相福旣是等閑人物。則朝廷之必欲加律。予則曰朝廷不尊之致也。只使愧悔其心可也。
정조 1년 · 목
敎曰。副提調持加減心腎湯入侍。○國榮曰。醫官輩。來月則此湯劑姑爲停止。淸暑六和湯。當爲進御云。臣亦以爲好矣。予曰。無妨矣。
정조 1년 · 강
待敎林錫喆檢閱金勉柱。聯疏論蔡濟恭。賜批。
정조 1년 · 목
聯疏略曰。今日次對筵中。因實錄事下詢大臣之際。兵曹判書蔡濟恭越席仰對曰。自古史官時政記。不如政院日記。又曰。名雖史册。而不足以徵信爲言。且以秘史中說話。肆然論斥。重臣亦曾經史職者也。似當習知史筆之嚴秘。而今乃不少顧忌。全昧體例。貽羞史館。莫此爲甚。伏乞亟賜諒處。批以。兵判之語次失言。非有意而然。爾等但可自勉史事。
정조 1년 · 강
罷右捕將李漢膺職。越俸左捕將張志恒。
정조 1년 · 목
司諫林蓍喆啓言。近者閭閻間。盜竊之患。殆無虛日。甚至於城闉至近之處。有明火攘奪之變。姑未聞捕廳起捕之擧。設置捕廳之意。顧安在哉。請左右捕將。一幷罷職。敎曰。向者飭敎之意焉在。右邊捕將罷職。又聞治盜之不嚴。與前無異云。左邊捕將爲先越俸三等。該邊從事官。兵判從重決棍。汰去。其餘一幷決棍可也。
정조 1년 · 강
命左捕將張志恒兼察右捕將。
정조 1년 · 목
右捕將李漢膺罷職也。
정조 1년 · 강
以李敬懋爲右捕將。口傳也。
정조 1년 · 강
命守禦使徐命善兼察總戎使。
정조 1년 · 목
敎曰。總戎使李漢膺罷職。代以守禦使兼察事。牌招聽傳敎。
정조 1년 · 목
禮曹啓言。再次祈雨祭。今日當爲傳香。而大霈方始。在前有啓稟姑停之事。何以爲之。敎以。停之。
정조 1년 · 목
予曰。民憂國計。自多關心。夜不能穩寢。祈雨祭。不可始雨而中止矣。國榮曰。然矣。
정조 1년 · 목
予謂民始曰。籌司之任。非獨大僚之公擧。予之倚任。意亦有在。邊謀國計。毋爲放忽。以盡其平日所蘊。以符予望。民始對曰。臣年少識淺。且無履歷。何能與聞廟堂之議乎。予曰。好雨旋始旋止。終靳大霈。益切悶然也。連見各道狀啓。則旱乾八道同然。民事萬萬切急矣。
정조 1년 · 강
命遣翰林。詣　社壇　先農壇　南壇摘奸。
정조 1년 · 목
敎曰。副提調持加減心腎湯入侍。○予曰。治國之要。莫如得人。而方此人才渺然之時。何以則可以得人乎。國榮曰。古人謂天生一世之才。足了一世之事。不患無人。猶患用人之難也。予曰。此果不易之正論矣。
정조 1년 · 강
行再次祈雨祭于　社壇　先農壇　南壇。
정조 1년 · 목
予曰。向日兵判之言。果是失言矣。彥鎬曰。以翰林疏辭觀之。則兵判之言。近於無嚴矣。予曰。次對卽是大朝會。而互相䜈說。筵體太不整齊矣。彥鎬曰。果如聖敎矣。近來朝體不嚴。專尙嘵嘵之習。未見肅肅之儀。混堂陛沒體貌。於是極矣。
정조 1년 · 강
以洪國榮爲禁衛大將。
정조 1년 · 목
敎曰。禁衛將兵之任。不可暫曠。禁將徐命善移拜之代。卽爲薦望以入。
정조 1년 · 목
敎曰。方今國勢板蕩。朝象泮渙。夙夜恐懼。不遑寧處。當此之時。予之所以責成而求助。莫先於匡弼之地。而鼎席不備凡幾月矣。不待日前左右相之奏。而予亦欲備三公者久矣。況當閔旱憂勤之日。尤不容一味玩愒。待明朝卜相之意。遣史官傳諭于左右相。
정조 1년 · 강
命中官自政院發牌立庭訶責。
정조 1년 · 목
敎曰。梁大宜誤踏啓字。自政院發牌立庭。嚴加訶責後放送。
정조 1년 · 강
承旨鄭民始疏辭籌司之任。賜批。
정조 1년 · 목
批以籌司之任。實循公議。爾其勿辭察職。
정조 1년 · 강
掌令朴在源陳疏自引乞遞。仍請韓翼謩放送之命還寢。賜批。
정조 1년 · 목
疏略曰。臣於求言之下。忝叨館職。箚陳數條。以臺閣之不尊。略有所論及矣。前掌令鄭宇淳以此引嫌。至於遞免乃已。臣方不勝瞿然。際伏承掌憲新除。宇淳之遞。雖曰過引。臣之見職。乃占宇淳之代。則實有包拯三司使之嫌。而歐陽修所謂。手探其物。口云不欲者。揆以廉隅。決難冒膺。臣雖不以言官自處。而韓翼謩金相福放送之命。愕然失圖。彼兩罪人負犯何如。罪名何如。且伏念日昨疏決。雖出於悶災曠蕩之典。而鄭遠達。妖逆之親叔。閔百奮。犯罪之至重。亦在混放之中。此豈嚴提防杜亂源之意。而至若鄭忠達。雖未詳所犯之輕重。不可使此輩妖孼之族。偃歸京洛。還寢成命。仍置流放之籍宜矣。批以。所陳當留意。爾其勿辭察職。
정조 1년 · 목
予曰。翰林之擧。豈不太過乎。朝廷以堂陛爲重。此是輔國重臣。而年少二字之外。亦無他語。則其在相待之道。固不當若是也。
정조 1년 · 목
賓廳卜相。以奉朝賀金致仁領敦寧金陽澤領府事李溵平安監司徐命膺封入。敎以。加卜。○加卜以判敦寧徐命善封入。以右相批下。
정조 1년 · 강
有政。吏曹判書鄭弘淳進。
정조 1년 · 목
以權噵爲吏曹參判。兪彥鎬爲參議。李敬養爲佐郞。李福源爲同成均。鄭光憲爲典獄參奉。柳東亨爲禮賓參奉。光憲以下幷初仕也。李潤禧爲三和府使。領議政金尙喆。左議政鄭存謙。右議政徐命善單付。
정조 1년 · 강
召見領左相于興政堂。領議政金尙喆。左議政鄭存謙。
정조 1년 · 목
予曰。右相非但樹立之卓越。才器德望。允合輔相之職。國事民事。庶賴而匡濟。卿等一心共貞。以效匡弼之責。尙喆等曰。右相旣有樹立。且叶輿望。見識器量。非臣等之所可及也。予曰。相臣之幷帶將任。有前例乎。尙喆曰。取考謄錄。則多有兼帶之例矣。予曰。翰林疏。大臣見之否。尙喆曰。未及見之矣。予曰。初疏則歸之於年少氣銳。未足深責。而至於再疏。滿紙詬罵。張皇噴★(口+薄)。無復餘地。加以誅戮等語。輕易說去。有若重臣有罔赦之罪然。此何事也。國之待史官。只令假之以筆。以重事體而已。至於堂陛。不可不嚴。此等之類。不可尋常處之。命載紹讀疏訖。予曰。何如。尙喆曰。辭語太涉過矣。存謙曰。以重臣泛泛之說。看作時翰林溺職之罪者。尤涉過矣。予曰。林錫喆則必不辦此。金勉柱以渠家好疏之伎倆爲之。其家之人。必不當若是矣。予曰。更思之。相臣之兼帶將任。多有拘礙之事。何以爲之乎。尙喆曰。右相出仕後辭疏之前。不可出代矣。
정조 1년 · 목
敎曰。副提調持加減心腎湯入侍。○予曰。徐龍輔之處義。豈不萬萬可駭乎。渠以年少新進。强引不當引之事。屢違召命。此何分義耶。國榮曰。林錫喆金勉柱猶有所執。而至於徐龍輔。萬萬不當矣。然而此是年少之致。似不必深責矣。
정조 1년 · 강
召見史官徐龍輔于尊賢閣。
정조 1년 · 목
予謂徐龍輔曰。爾之所執處義。何等處義乎。必有所見而然。其詳奏之。龍輔對曰。聖敎至此。惶恐不知所達矣。予曰。林錫喆金勉柱旣非父兄。則何必聽其指揮。至違君命乎。雖父兄之言。不敢以荐違君命。況聽其寮官之慫慂。作此無嚴之擧乎。龍輔對曰。初不周思。猥自違逋。不勝惶悚矣。予曰。翰林之職。所以明是非論善惡。而自家處義。旣如是不善。則何以明事之是非。論人之善惡乎。朝牌暮違。是何道理。以何所執。至爲君命之有所不受者然乎。爾是善處義者。旣呈肅拜單子。則肅拜未下之前。欲出而不可得。可以處義如何。卽爲退去。任自爲之。龍輔惶恐不敢退。予曰。今者不退。亦違君命。其速退去。龍輔退出。予曰。徐龍輔旣承嚴敎出去。必不在於屋內。注書出去問之。孟養回奏曰。方在於藥房云矣。予曰。注書出去。招藝文館書吏。以汝之翰林。旣承嚴敎出去。當露處竢勘。不可偃在屋內。身爲館吏。何不引導官員乎。嚴問以奏。孟養回奏曰。聖敎旣如是嚴重。故方來廣達門外待罪云矣。
정조 1년 · 강
待敎林錫喆檢閱金勉柱聯疏。申論蔡濟恭。
정조 1년 · 목
聯疏略曰。臣等日前兵判奏對有所慨惋者。相率陳狀矣。伏見疏本。則至以一二語脈之有所不同。歸之於指無爲有之科。目之以年少癡騃。不足較契者然。噫。臣等雖無似。其職則史職也。其筆則直筆也。豈可以誣人之所不言。而勒人之所不道哉。陳疏之時。果有一二句語之漏却者。請畢其說焉。肅廟朝實錄所記載者。好惡不公。是非各殊。何足爲百代之信史云云。噫。果如重臣之言。則實錄修正。適足爲一代之空言。當世之文具而止耳。史錄之尋常私傳。其罪當戮。載在本館古事。況於賓對。敢以秘以不傳之言。橫加非議。末乃以不足徵信。張皇奏對。臣等之仰屋竊歎者也。其疏曰。年少簪筆。爲聖朝賀。堂堂淸朝之上。有此駭聽聞蔑紀綱之擧。臣等以爲可爲弔而不可爲賀也。臣等所陳。若或不槪於重臣之心。則發明之可也。論斥之可也。乃以年少二字凌侮無餘。是固臣等之自取。而其於淸朝之厚風。亦不當如是也。略陳短章。徑出禁扃。亟遞臣等之職。以重史閣。
정조 1년 · 강
命待敎林錫喆檢閱金勉柱先削職。後禁推。
정조 1년 · 목
敎曰。翰林二人之初疏。不啻爲年少氣銳之致。故略其過而批其疏矣。所謂二人者又呈一疏。而張皇噴★(口+薄)。專事鑿空。其無嚴畏之心。實有倍於兵判對卞之章矣。大抵兵判伊日之筵奏。實有不審之失。而及其對卞。毫無箚着翰林之語。則翰林之所以曰以史錄之私傳。其罪當戮。重臣筵奏。比之私傳。尤當如何云。然則重臣之筵奏。厥罪果至於誅戮猶輕乎。疏中其他云云等說。於渠猶是薄物細故。史官自史官。堂陛亦自堂陛。重臣以輔國之資。無大段之罪。則小官何必如是放恣詆斥乎。至於金勉柱。予則曰無足怪也。自來渠家好上疏之伎倆。渠旣獨擺脫乎。初疏之批。旣存重史官之意。今又不可一味假借。待敎林錫喆檢閱金勉柱。先削職後禁推。
정조 1년 · 강
命禁衛大將洪國榮牌招。
정조 1년 · 목
敎曰。昨授禁將以本營之任。而闕內長領百餘名軍兵而宿衛矣。闕內各處巡檢。兵曹總府外毋得爲之。而禁將之直宿。亶爲宿衛。則豈無點閱之擧。雖以守宮大將言之。巡審闕內。則況兩局重任乎。從今延和門入直禁衛軍。自當晝則巡檢。夜則摘奸。而除啓稟爲之。至於闕內各處宿衛軍兵。亦令無時摘奸。違法者棍治於騎省以嚴紀律。以嚴宿衛事。禁衛大將洪國榮。牌招聽傳敎。
정조 1년 · 강
司諫林蓍喆疏陳母病乞遞。批許救護。
정조 1년 · 강
命兵判蔡濟恭疏還給。
정조 1년 · 목
疏略曰。莫愼者筵奏。而臣不能知愼。莫嚴者史草。而臣不能知嚴。致有兩內翰聯狀非斥。臣固受而爲罪。設或一二語脈與臣所言者有所不司。究其意。則尊史閣也。秘史筆也。臣方爲聖朝。賀年少簪筆之臣能擧其職。何敢較契爲哉。昏憒之失。至此極矣。伏乞將臣本兼諸任。幷行鐫免。以嚴邦憲。○敎曰。雖非兵判。朝廷尙多老臣。疏辭殊涉太傲。此上疏給之。兵曹判書蔡濟恭從重推考。
정조 1년 · 목
國榮曰。當此悶旱時。過用聖憲。日熱又酷。此時保嗇之道。不容少忽。　孝明殿朔　祭。以攝行下敎似好矣。予曰。卿懇如此。當下敎矣。
정조 1년 · 강
御興政堂。行晝講。特進官金華鎭。同經筵吳載純。承旨林得浩玉堂沈有鎭朴祐源。宗臣安春君烿。武臣許★(宀/日/火)。掌令朴在源。假注書李兢淵。兼春秋金鳳顯。史官徐龍輔。
정조 1년 · 목
敎曰。奏對太無模稜。左副承旨林得浩遞差。
정조 1년 · 강
命祈雨祭不卜日。再明受香。
정조 1년 · 목
敎曰。今夏亢旱。可謂極無。此月將晦。霈意愈邈。民事其判。將奈此何。重以凄風冷霧。朝聚夕起。此皆由於寡人之過。而亦何以修省之道乎。再次祈雨祭不卜日。再明日受香。而若未得大霈之滂沱。則間或有霏灑時。該曹及該房。切勿以停止一款。容易煩稟事。亦爲分付。
정조 1년 · 목
予曰。來月初八日。卽　肅廟忌辰也。　先王朝每於是日。獻酌於　璿源殿。而昨年闕禮。予庸愴悼。予將以繼述之意。當行酌獻禮。百官若入參。則服色磨鍊難便。當自內行禮矣。國榮曰。聖敎甚好矣。先大王奉先之誠。殿下繼而行之。凡在瞻聆。孰不欽仰。予曰。所重在焉。此不可以傳敎分付。當召禮判分付。國榮曰。好矣。
정조 1년 · 강
召見禮判洪樂性于尊賢閣。
정조 1년 · 목
予曰。來月初八日。卽　肅廟忌辰也。　先王朝每於是日。行酌獻禮於　璿源殿。予欲繼　先志。將於八日行酌獻禮。禮曹草記取稟。八日一體取稟。此後每年亦依例草記可也。
정조 1년 · 강
以閔鍾燮爲承旨。
정조 1년 · 목
敎曰。副司直閔鍾燮。承旨除授。
정조 1년 · 강
命祈雨祭獻官。以重臣塡差。
정조 1년 · 목
敎曰。再次祈雨祭獻官。依日前下敎。以重臣塡差。諸執事亦爲另加擇差。
정조 1년 · 강
命待敎徐龍輔越俸下敎爻周。
정조 1년 · 목
敎曰。昨日忘未下敎矣。中官亦有越俸之例。故翰林徐龍輔有越俸之命。而更思幺麼小官。罪旣不輕。則繫之犴狴。投之嶺海。無所不可。何必越俸。有若位高之臣然哉。此雖小事。適足以啓此輩縱恣之一端。待敎徐龍輔越俸下敎。卽爲爻周。
정조 1년 · 목
敎曰。詩不云乎。神之格思。不可度思。矧可斁思。誠意未格。一霈尙靳。至於減膳。雖是修省中備禮之事。而亦不趁卽下敎。豈非予斁思之一端乎。自今日減膳十日事。分付廚院。
정조 1년 · 강
命兵判更爲牌招。
정조 1년 · 목
敎曰。兵判之連日違召。分義寒心。待明朝更爲牌招。
정조 1년 · 강
領議政金尙喆疏辭首揆之命。賜批。
정조 1년 · 목
批以。晉之首揆。卿雖上箚控辭。顧今求治之時。元輔重任。捨卿奚先。況於昨日前席。予有所敷心之諭。卿何不諒予小予慇懃之意。復事呈入文字。有若循舊例者然哉。予不多誥。卿須體此至意。卽起視事。弘濟時艱。仍命遣史官傳諭。
정조 1년 · 강
遣承旨。詣壇所奉審摘奸。
정조 1년 · 목
三次祈雨祭在明日也。○敎曰。右承旨馳詣壇所奉審。祭井祭器祭物看審後。諸執事進排官摘奸以來。禁酒禁草等節。另加申飭。神位亦爲致虔奉詣事分付。太常奉審承旨。召對時。同爲入侍。
정조 1년 · 강
以權噵爲吏曹參判。鄭民始爲參議。
정조 1년 · 목
敎曰。政曹不備。吏曹參判參議前望單子入之。
정조 1년 · 목
國榮曰。伏聞有感候。夜來更若何。予曰。予則差勝矣。卿之所苦亦漸差可否。國榮曰。偶發少癤。未卽減差。多貽聖憲。不勝悚悶矣。
정조 1년 · 강
召見藥院提調徐命善。吏曹參議鄭民始于尊賢閣。
정조 1년 · 목
予曰。今日亦有雨意。而尙靳一霈。心切憂悶矣。命善曰。日候甚蒸鬱。必得甘霈矣。予曰。左相不參於　宗廟朔祭。有何故耶。命善曰。爲參明義錄陪進之班。故未參朔　祭云矣。予謂民始曰。近久休息。病狀差勝乎。復授此任。予意有在。務盡激揚之道。以補淸明之政也。
정조 1년 · 강
命在外玉堂改差。今日政差出。
정조 1년 · 강
有政。吏曹參判徐浩修。參議鄭民始。兵曹判書蔡濟恭。參判金魯鎭進。
정조 1년 · 목
以金夏材爲大司諫。趙尙鎭爲司諫。鄭宇淳爲掌令。黃景源爲左參贊。任希曾爲知義禁。洪樂命爲同春秋。沈豊之李儒慶爲修撰。鄭志儉爲校理。尹益烈爲金溝縣令。銀溪君楔爲都總管。
정조 1년 · 목
敎曰。藥院提調。持加減心腎湯入侍。○予曰。今日政事。頗有激揚之意。臺望亦皆擇擬。銓官可嘉矣。命善曰。若此不已。則臺閣庶可尊重矣。
정조 1년 · 강
行召對于興政閣。仍召見法聖僉使田光濂群山僉使尹任商。承旨鄭象仁。玉堂朴祐源。假注書李敏采。史官徐龍輔金勉柱。
정조 1년 · 목
講史記評林。○敎曰。差使員留待。召對時同爲入侍。○予曰。到泊何其晚乎。光濂曰。連値西北風。逗留如是遲滯矣。予曰。旱災比甚。沿路農形如何。光濂曰。麥農姑未判豐凶云矣。予謂任商曰。汝之領來漕船。無事到泊乎。任商曰。連値西北風。幸免臭載之患矣。
정조 1년 · 강
開城留守徐有慶疏請往省先壠。賜批許之。
정조 1년 · 강
副校理金憙。以父病陳疏乞遞。賜批。
정조 1년 · 목
批以。爾其勿辭。俟少間上來察職。
정조 1년 · 목
予曰。欲一開講。則屢下司謁。促令詣閤。然後始得爲之乎。至於今日而稽忽甚矣。晝講停。領議政金尙喆曰。莫重晝講。不卽詣閤。致有停講之敎。自下之稽忽。殊甚駭然。當該承旨及玉堂上下番。請推考。從之。尙喆曰。兵判連事違牌。無意行公。此與無端違召有異。大政不遠。不可一任其虛縻。合有變通之道矣。予曰。更爲牌招後。當觀勢爲之矣。予曰。近來經用之每患不足。良可怪也。適見　列朝一年所入米數。則　孝廟朝九萬石。　顯廟十萬石。　肅廟朝十二萬石。而財用有餘矣。　先王朝以後。所入過於此數。然尙患不足。此有司不職之故歟。貢物繁多之致歟。戶曹判書洪樂純曰。凡係貢物中。多有不緊者。故糜費亦不少矣。予曰。加出貢物中。擇其最不緊者。罷之無妨矣。樂純曰。貢物爲今大弊。其中多有可減者矣。吏曹判書鄭弘淳曰。此不可猝然減省矣。
정조 1년 · 강
重推兵判蔡濟恭。
정조 1년 · 목
敎曰。特敎之下。又復違召。雖與全無所據有異。分義道理。則可謂掃地。兵曹判書蔡濟恭。從重推考。更卽牌招。
정조 1년 · 강
命各司褒貶。依例擧行。
정조 1년 · 목
領議政金尙喆啓言。各司褒貶。來月初次第當行。而旣有減膳之命。則不可循例擧行。何以爲之乎。敎以依例擧行。
정조 1년 · 강
命備局副提調鄭民始。申飭行公。
정조 1년 · 목
領議政金尙喆啓言。備局副提調鄭民始。賓對不爲來參。事甚未安。推考警責。請申飭行公。從之。
정조 1년 · 강
命嶺南湖西鄕薦都政前狀聞。
정조 1년 · 목
領議政金尙喆啓言。各道鄕薦。幾盡入來。而向有特敎申飭。今番都政。取其名實最著者。當爲擧一聳百之政。而嶺南湖西。尙無剡擧之事云。雖出於難愼。事體未安。兩道臣請從重推考。使卽擧行。從之。敎以。事極未安。另加嚴飭。趁都目前。使之狀聞。
정조 1년 · 강
命死節臣河緯地旌閭。
정조 1년 · 목
領議政金尙喆啓言。　端廟朝死節六臣。　先王朝有贈職賜諡之擧。蓋所以扶世敎而樹風聲也。其後因相臣所奏。又有朴彭年旌閭之命。而今聞河緯地奉祀孫錄用之後。亦能成立門戶云。棹楔之典。不宜與彭年異同。請分付道臣。亦使之擧行。從之。
정조 1년 · 강
命忠淸前水使拿問定罪。裨將由吏嚴棍遠配。
정조 1년 · 목
領議政金尙喆啓言。封山禁松。法意至嚴。而湖西安民島。本是緊要之地。頃見京畿道臣所報。京中牟利輩。貿來此島松。作板於永宗鎭近處。而被捉於本鎭云。査問於該道水使處矣。卽見査報則前水使在任時。兵船改槊餘材十五株。戰船改槊餘材三十株。裨將趙廷采與由吏姜俊得。發賣於京江馬希大馬興石等處。洪州地土船材三十株。亦爲發賣於馬興石處云。事旣現發。不可不各別嚴處。當該水使。拿問定罪。裨將趙廷彩。押送該營。使水使大張軍威。與符同之由吏。從重嚴棍後。幷令遠地定配。買來作板之京江兩漢。令秋曹嚴刑勘處之意。請分付。從之。
정조 1년 · 강
玉山大嬪房祭物。命令禮曹稟處。
정조 1년 · 목
吏曹判書鄭弘淳啓言。　玉山大嬪房祭享所用。生獐事陳稟。而有　毓祥宮祭享所用考稟之命矣。　毓祥宮祭享所用。本以生獐。而癸酉後改以生猪磨鍊。四仲朔　祭享。各用一口。四名日則無磨鍊之事矣。獐猪變通。似有意義。祭物酌定。事體亦重。令禮曹請稟處。從之。
정조 1년 · 강
命負氷軍定數依前雇立。
정조 1년 · 목
吏曹判書鄭弘淳啓言。年前內氷庫藏永減數之後。頒氷處所。未曾有減。而負氷軍則減其半。每有生事之患。依前以十名定數。則可以無弊擧行。此如不得。則依節目闕內進排外。各營以下所頒。使各其處受去。亦未不可。故敢達矣。敎以。旣不減頒氷之處。則不可以張數減削。又減軍士。此則依前雇立可也。
정조 1년 · 목
予曰。今日賓對。何不入來乎。民始曰。一番陳疏後。將欲行公。故不得進參矣。予曰。晝講已過。而詣閤遲滯。至於停止之擧。故大臣請推考承旨玉堂。此政院之遲滯乎。民始對曰。司謁出傳下敎。故政院玉堂則卽爲詣閤矣。予曰。然則此司謁遲滯之故也。推考擧條勿出可也。
정조 1년 · 목
敎曰。副提調持加減心腎湯入侍。○予曰。今日次對。以保民司革罷事。有所酬酢。革罷保民司。當否何如。國榮曰。不可不審量而處之。本司未設之前。秋曹京兆。上自官員。下至吏隸。凡所用度。專靠於債贖一路。則其間私意參錯之弊。勢所使然。富人則杖配。擧皆納贖。而貧殘小民。侵虐之端。不一而足。此外又有許多債名。爲民難支之弊。而兩法司吏隸。旣無料布。則禁其徵捧。其勢末由。　先朝甲申。定成節目。始創保民之名。而自　上先減御供甲冑價米。亦令度支以應辦色官帽條。會錄銀作錢。以爲官府應用。及吏隸朔下之資。仍禁吏隸侵虐之弊矣。法久弊生。防禁債錢之朝令。反歸虛地。今者議者皆曰。毋寧更罷保民司。兩司之公私需用。一依本司未設時例爲之爲可。此言雖或近似。而臣意則不然。大抵爲治之道。得財非難。而得民爲難。當初本司之設置。實出於軫恤民隱之盛意。若又革罷。使吏隸無料無布。必將任意充慾。無所不至。其爲害民之政。孰甚於此乎。爲今矯捄之方。莫如仍舊設置。只禁其侵漁之弊。予曰。爲此萬餘金之浮費。以致許多民之失望。實非予意。而況　先朝特敎定式之後。雖有如前之弊。何可輕易變通乎。卿之所云得民爲難者。果合予意。將欲依卿奏爲之矣。國榮曰。官帽一節。大臣亦有所奏云。而勿論存革之當否。旣是與彼國交易之事。則乍創旋革。旣罷復開。殊非交隣以信之道。此雖象舌輩私相賣買者。名以官帽。則彼人豈有不知之理乎。官帽之名。似難設於旣革之後矣。予曰。卿言實如予意。大抵朝廷。毋使彼人有所窺測矣。
정조 1년 · 강
行三次祈雨祭于南壇雩祀壇。
정조 1년 · 목
敎曰。顧予寡昧。叨承丕基。夙夜寅畏。不遑寧謐。朝著未靖而治不徯志。邦本不固而惠不下究。每一思惟。凜乎朽索之六馬。尙是歇后語也。昨年東北告歉。幾乎頷顑。艱辛接濟。幸無溝壑之慘。而所賴今年雨暘初適。田疇有望。夫何春夏之交。閱月暵乾。一至於此哉。道臣之報。八路同然。而八路之中。三道尤甚。三道之中。畿內尤甚。麥事已判。畓農亦將愆期。夏至不遠。秋成可知。命官虔禱。已至三次。間或霏灑。尙靳霈然。欲雨不雨。雲自西郊。予時仰覘。心焉如焚。諺曰。七年大旱。無日不雨。近者日候。無或大旱之乖歟。噫。災不虛生。必有所召。昨年之極備。今歲之極無。俱在臨御之初。　皇天警告。何若是諄複丁寧。無異耳提面命。而慈父之詔迷子耶。嗚呼。寡人有罪。災在寡躬。蠢彼蒼生。于何有辜。成湯聖人也。猶以六事自責。而寡人凡主也。其所反省之道。奚至於六。而誠以大者言之。則一心爲出治之源。而本養未篤。根基不立。七情最難制者怒而省察未至。褊急是勝主勢。愈孤而稚陽未長。國是靡定而群陰尙伏。言路枳塞而含默成習。需費匱乏而儲蓄無餘。誠禮有欠而山林無幡然之望。事勢不已而土木涉興作之嫌。紀綱之漸解而人不知法。蔀屋之呼痍。而政不制產。凡此數者。苟有一焉。足可以召災而致異。上以干天和。下以拂民心。況有此數者乎。嗚呼。百官爲萬民之本。朝廷爲百官之本。又推其本。卽人主之一心是已。大抵天下萬事。有本不正而末治者。寡人未之聞也。倘欲探微而溯源。雖不外乎自省自察。思所以感回天心。轉災爲祥之道。而亦微我左右匡弼之言。其何能隨証投藥。隨事儆予哉。其令廚院。自今日減膳三日。咨。爾三司之政。勤攻予闕失。無或有隱。亦越諸道方伯列邑守宰。凡係下民之疾苦。庶獄之幽鬱。不拘恒式。或以狀啓。或以疏章。纖悉條陳。無或有蔽。又如百執事執藝而諫。古有其訓。各隨其所司之職掌。所以蘇弊而救瘼之方。其宜登聞。無負寡人宵旰求助之意。政院代予草敎。務從懇惻。下諭京外。○政院啓言。伏以我聖上閱月閔旱。丙枕靡安。減膳有命。備望繼下。憂勤之念。對越之誠。溢於辭表。而又況責躬之敎。求助之旨。丁寧懇惻有足以孚格神明。感回天心者。今雖有代草之命。而臣等文辭拙訥。旣不足以揄揚聖敎之萬一。而其至切之辭。藹然之意。尤非在下者所敢摹畵。以此備望記。播告中外之意敢啓。批以。文不違意。代草宣布。○再啓以爲臣等不敢承命代草之意。有所陳啓矣。伏奉批旨。不賜允兪。此固出於聖上謙挹之至意。而臣等拙淺之辭。終無以强爲代撰。依前所請。直以備望記布告中外。允合事宜。
정조 1년 · 강
孝明殿端午　祭享。命以親　祭磨鍊。
정조 1년 · 목
予曰。俄者備忘見之乎。國榮曰。有足以格天心而感神明。不勝欽歎矣。予曰。予於省察之工。雖無喫緊之力。而今日備忘。實出心曲。見此則庶知予平日存心之如何矣。國榮曰。然矣。
정조 1년 · 강
遣承旨。分詣　太廟　永禧殿奉審摘奸。
정조 1년 · 강
召見大臣禮判于熙政堂。左議政金尙喆。右議政　鄭存謙。禮曹判書洪樂性。